Vyf lewenslange vonnisse vir reeksverkragter | Maroela Media
Haarmans Nnogana Nakeme Mokoena-Aphane het voor regter Mogotsi verskyn in verband met die misdade wat tussen 2011 en 2014 in KwaMhlanga, Mpumalanga, gepleeg is.
"Hy is in Februarie 2014 in hegtenis geneem nadat hy 'n 17-jarige meisie vroeër in Januarie verkrag het," het kol. Leonard Hlathi, woordvoerder van die polisie, in 'n verklaring gesê. "Hy het in Dennilton in Limpopo weggekruip."
Tydens die ondersoek het dit aan die lig gekom dat Mokoena-Aphane vroeër ook in hegtenis geneem is in verband met die verkragting op 'n 14-jarige en 19-jarige sussies in September 2012. "Hy het hulle na 'n plakkershuis in KwaMhlanga geneem en saam met 'n medepligtige hulle herhaaldelik verkrag. Die medepligtige het verlede jaar gesterf. Die saak is voorlopig teruggetrek terwyl die hof gewag het op DNS-uitslae."
Toe die uitslag bekend gemaak is, is die beskuldigde met nog vier sake verbind waar hy slagoffers tussen 17 en 28 jaar geteiken het. Die hooggeregshof het gehoor dat hy in hierdie gevalle 'n vuurwapen gebruik het om sy slagoffers te dreig, en het hulle dan na 'n bebosde gebied in Vezubuhle naby KwaMhlanga geneem waar hulle ook herhaaldelik verkrag is.
"In sommige van die voorvalle was die slagoffers se metgeselle saam met hulle en Mokoena-Aphane het hulle aangerand, beroof en met 'n vuurwapen weggejaag," het Hlathi bygevoeg.
Mogotsi het, voordat hy sy uitspraak gelewer het, daarop gewys dat die beskuldigde nie enige berou getoon het nie en dat hy vir die hof gejok het toe hy gesê het die slagoffers was sy meisies, insluitend die minderjariges. Hy het ook gesê die beskuldigde het onophoudelik die misdade bly pleeg en hy het geweet wat hy doen.
Hy het gesê "mense soos hy verdien nie om in 'n gemeenskap te wees nie" en moet "permanent uit die samelewing verwyder word". Mogotsi het dit benadruk dat sy uitspraak gebaseer is op die beskuldigde se persoonlikheid en in die belang van die gemeenskap.
Mokoena-Aphane is tot vyf keer lewenslank gevonnis op vyf aanklagte van verkragting en 40 jaar tronkstraf op ses aanklagte van verkragting. Hy is ook tot 52 jaar tronkstraf gevonnis op nege klagtes van aanranding met die doel om ernstige liggaamlike skade aan te rig, 14 jaar tronkstraf op drie aanklagte van gedwonge verkragting, 12 jaar tronkstraf op twee aanklagte van ontvoering en vier jaar tronkstraf vir die besit van 'n ongelisensieerde vuurwapen en ammunisie.